
PËR PëRCAKTIMIN E PROCEDURëS Së LëSHIMIT Të DOKUMENTEVE LIGJORE TË GARANCISË NË FUSHËN E KONTROLLIT SHTETËROR TË veprimtarisë së import-eksportit TË MALLRAVE USHTARAKE DHE TË MALLRAVE E TEKNOLOGJIVE, ME PËRDORIM TË DYFISHTË
 
Në mbështetje të nenit 100 të Kushtetutës dhe të pikës 8 të nenit 25 të ligjit nr.9707, datë 5.4.2007 “Për kontrollin shtetëror të veprimtarisë së import-eksportit të mallrave ushtarake, mallrave dhe teknologjive, me përdorim të dyfishtë”, me propozimin e Ministrit të Mbrojtjes, Këshilli i Ministrave
 
VENDOSI:

1. Të gjitha subjektet tregtare, fizike dhe juridike, që përmbushin kriteret e përcaktuara sipas legjislacionit në fuqi, për të kryer import-eksporte, të cilat importojnë në Republikën e Shqipërisë mallra ushtarake, mallra dhe teknologji, me përdorim të dyfishtë, kanë të drejtë të kërkojnë të pajisen, nga Autoriteti i Kontrollit Shtetëror të Eksporteve, me njërën nga dokumentet ligjore të garancive. 
2. Dokumentet e garancisë lëshohen nga AKSHE-ja, në bazë të kërkesave ligjore, për pajisjen me licencë eksporti, në fushën e kontrollit të eksporteve të mallrave strategjikë, të një shteti tjetër, prej të cilit këto mallra do të eksportohen.  
3. Këto dokumente garancie lëshohen nga AKSHE-ja  pas kontrolleve dhe verifikimeve të ushtruara nga ky autoritet, bazuar në deklaratën e vetë subjektit, i cili ka nevojë të pajiset me njërën nga këto dokumente ligjore. 
4. Dokumentet e garancisë jepen në format e mëposhtme:
-  Certifikatë ndërkombëtare e importit;
- Certifikatë e përdoruesit të fundit;
- Certifikatë shpërndarjeje;
- Certifikatë e deklaratës doganore.
 5. Subjekti, i cili kryen transferime ndërkombëtare mallrash, që kërkon të pajiset me njërën nga dokumentet ligjore të garancisë, objekte të këtij vendimi, paraqet pranë AKSHE-së  një kërkesë, sipas formularit tip, të miratuar nga ky autoritet.
5.1 Kërkesa duhet të jetë e mbyllur në zarf, së bashku me dokumentet përkatëse dhe protokollohet në zyrën e protokollit të AKSHE-së.
5.2  Dokumentet, që duhet të paraqesë subjekti, fizik a juridik, të nevojshme për pajisjen me njërën nga certifikatat e garancisë objekt  i këtij vendimi, përcaktohen nga AKSHE-ja. 
5.3   Në faqen e jashtme të zarfit  shënohen adresa e plotë e subjektit, numrat e kontaktit, telefon dhe faks, nënshkrimi dhe vula e tij, adresa e Autoritetit të Kontrollit Shtetëror të Eksporteve dhe shënimi, si në rastin: “Dokumente për pajisjen me certifikatë ndërkombëtare importi, certifikatë e  përdoruesit të fundit, certifikatë  shpërndarjeje, certifikatë e deklaratës doganore”.
5.4   Kërkesa për certifikata objekte të këtij vendimi, nuk duhet të përmbajë korrigjime, shtesa, ndryshime, për formatin e tekstit të kërkesës. Në rastet kur AKSHE-ja vëren se në formular ka korrigjime, ia kthen dokumentacionin subjektit, për të bërë plotësimin e nevojshëm. Dokumentacioni duhet të plotësohet brenda 10 ditëve. 
5.5   Kërkesa dhe dokumentacioni shoqërues duhet të jenë në gjuhën shqipe (dokumentet duhet të jenë të përkthyera dhe noterizuara).
5.6   Çdo dokument i fotokopjuar duhet të jetë i noterizuar.
6. Afatet e shqyrtimit, për dhënien e certifikatave të garancisë, objekt i këtij vendimi, nga AKSHE-ja, nga dita e dorëzimit të kërkesës janë si më poshtë vijon:
- 10 ditë për dhënien e certifikatës ndërkombëtare të importit;
- 10 ditë për dhënien e certifikatës së përdoruesit të fundit;
- 7  ditë për dhënien e certifikatës së shpërndarjes;
- 7  ditë për dhënien e certifikatës së deklaratës doganore.
6.1  Këto afate fillojnë nga data e paraqitjes së dokumentacionit të plotë pranë AKSHE-së.
6.2 Koha e nevojshme për të marrë informacion shtesë nga subjektet e përfshira në transferimin ndërkombëtar të mallrave, nuk është përfshirë në këtë afat.
7. Çdo kërkesë e ardhur u nënshtrohet kontrolleve dhe verifikimeve nga AKSHE-ja dhe shoqërohet me vendimin e arsyetuar.
 8. AKSHE-ja kryen evidentimin e:
-  kërkesave të subjekteve;
- certifikatave të lëshuara më parë, objekt i këtij vendimi dhe deklaratës doganore;
- korrespondencës me subjektet e përfshira në transferimet ndërkombëtare të mallrave.
 9. AKSHE-ja u komunikon, me shkresë, subjekteve të përfshira në transferimet ndërkombëtare të mallrave, të cilat kanë bërë kërkesë, miratimin ose refuzimin e kërkesës.
 10. Certifikatat, objekt i këtij vendimi, tërhiqen nga përfaqësuesi ligjor i subjektit ose nga personi i autorizuar, me akt noterial për të kryer një veprim të tillë (kopja e autorizimit noterial depozitohet në dosjen, që arkivohet).
 11.  Certifikatat e garancisë, objekt i këtij vendimi, nuk lejohen të transferohen nga një person, fizik a juridik, te tjetri.
 12.  Kur një subjekt humbet certifikatat, objekt i këtij vendimi, njofton menjëherë zyrtarisht AKSHE-në dhe pajiset me dublikatë, duke plotësuar  dokumentet, që konsiderohen të nevojshme nga ky autoritet.
 13. Certifikata ndërkombëtare e importit, certifikata e shpërndarjes dhe certifikata e  përdoruesit të fundit mund të revokohen  në rastet e parashikuara në nenin 21 të ligjit nr.9707, datë 5.4.2007 “Për kontrollin shtetëror të veprimtarisë së import-eksportit  të mallrave ushtarake, mallrave e teknologjive me përdorim të dyfishtë”.
13.1 AKSHE-ja ka të drejtë ta revokojë certifikatën,  objekt i këtij vendimi, nëse të dhënat e deklaruara në dokumentacion  ndryshojnë në  mënyrë të vazhdueshme.
14. Në rastet e përmendura në pikat 12 e 13 të këtij vendimi, AKSHE-ja njofton menjëherë autoritetin kompetent të kontrollit të eksporteve në shtetin eksportues.
15.   Subjekti, i cili është pajisur me certifikatë ndërkombëtare të importit, certifikatë e përdoruesit të fundit dhe certifikatë  shpërndarjeje nga AKSHE-ja, duhet të njoftojë për çdo ndryshim, lidhur në të dhënat e përfshira në dokumentacionin e depozituar, brenda 10 (dhjetë) ditëve, nga data e ndryshimit.
16. Ngarkohen Ministria e Mbrojtjes, AKSHE-ja dhe institucionet e tjera me të cilat bashkëpunon ky autoritet, për zbatimin e këtij vendimi.
Ky vendim hyn në fuqi pas botimit në Fletoren Zyrtare.

